Γ.Σ. Φαρσάλων (καλαθοσφαίριση ανδρών)

Ο Γυμναστικός Σύλλογος Φαρσάλων είναι ελληνικό αθλητικό σωματείο που δραστηριοποιείται στην κωμόπολη των Φαρσάλων της Λάρισας.  Επίσημα χρώματα του συλλόγου είναι το μπλε και το λευκό και έτος ίδρυσής του το 1980. Στο έμβλημά του απεικονίζεται ένας λαμπαδηδρόμος και οι ολυμπιακοί κύκλοι.

Ο σύλλογος διατηρεί τμήμα καλαθοσφαίρισης ενηλίκων ανδρών αλλά και τμήματα υποδομής για νεαρούς άρρενες αθλητές. Νομικά διαθέτει μορφή ερασιτεχνικού σωματείου. Ως έδρα χρησιμοποιεί το Κλειστό Γυμναστήριο Φαρσάλων.

Ιστορική αναδρομή 

Η αγωνιστική περίοδος 2015-16 αποδείχθηκε κομβική για το σύλλογο των Φαρσάλων, που πανηγύρισε δύο τίτλους σε τοπικό επίπεδο. Σε ό,τι αφορά το Πρωτάθλημα της Α1 Κατηγορίας Θεσσαλίας τα Φάρσαλα συμμετείχαν στα Play-offs, όπου αντιμετώπισαν με σύστημα όλοι-με-όλους-σε-διπλούς-αγώνες το Γ.Σ. Σοφάδων, το Γ.Σ. Βόλου και τη Νίκη Βόλου. Πετυχαίνοντας έξι νίκες σε ισάριθμους αγώνες κατέκτησε την κορυφή του Πρωταθλήματος, λαμβάνοντας παράλληλα το δικαίωμα ανόδου στις Εθνικές Κατηγορίες. Τον Ιανουάριο της ίδιας χρονιάς, μέρες μετά την ανάληψη της τεχνικής ηγεσίας από το Μάκη Αλεξίου, τα Φάρσαλα συμμετείχαν για τρίτη φορά στην ιστορία τους σε τελικό Κυπέλλου Θεσσαλίας. Αν και οι δύο παλαιότερες προσπάθειες αποδείχθηκαν αποτυχημένες, αυτή τη φορά έφυγαν από το Ε.Α.Κ. Βόλου με το τρόπαιο, έχοντας νικήσει στο Μεγάλο Τελικό τη Νίκη Βόλου με σκορ 70-61. M.V.P. του αγώνα ήταν ο αθλητής Γιώργος Φούντας που σημείωσε 24 πόντους.

Την αγωνιστική περίοδο 2016-17 η θεσσαλική ομάδα αγωνίστηκε για πρώτη φορά σε εθνικής εμβέλειας Πρωτάθλημα και συγκεκριμένα στον 1ο Όμιλο Βορρά της Γ' Εθνικής Κατηγορίας. Συνολικά 14 σύλλογοι διεκδίκησαν τον τίτλο του Πρωταθλητή και την άνοδο, απέναντι στους οποίους τα Φάρσαλα συγκέντρωσαν 19 νίκες και 7 ήττες. Στην τελική βαθμολογική κατάταξη βρέθηκαν στην 4η θέση. Τους περισσότερους πόντους για την ομάδα πέτυχε ο Φάνης Παπακώστας, 429 στον αριθμό. Προκειμένου να προκαθοριστεί σειρά προτεραιότητας για άνοδο στην περίπτωση που προέκυπταν απροσδόκητα κενές θέσεις στη Β' Εθνική, τα Φάρσαλα αναμετρήθηκαν με τον 4ο του άλλου Ομίλου Βορρά, την Α.Ε. Κομοτηνής. Στον αγώνα αυτό που διεξήχθη στο ουδέτερο Κλειστό της Μίκρας στη Θεσσαλονίκη, οι Θεσσαλοί νίκησαν με σκορ 88-86. Τελικά μετά από διάφορες ζυμώσεις σωματείων της αμέσως ανώτερης Κατηγορίας, η Ομοσπονδία τους έδωσε το «πράσινο φως» της ανόδου. Προπονητής της ομάδας ήταν μέχρι το Νοέμβριο ο Μάκης Αλεξίου, ενώ τη σκυτάλη μέχρι το τέλος της χρονιάς πήρε ο Θρασύβουλος Λιάγκας.

Περίοδοι σε εθνικές κατηγορίες

Πρόσωπα 

<div style="clear: both">

Τρέχουσα αγωνιστική περίοδος 
Κατά την τρέχουσα αγωνιστική περίοδο, 2017-18, ο Γ.Σ. Φαρσάλων έλαβε μέρος στο Πρωτάθλημα της Β' Εθνικής Κατηγορίας Ανδρών, που διοργανώνει η Ελληνική Ομοσπονδία Καλαθοσφαίρισης. Ειδικότερα τοποθετήθηκε στον Όμιλο Βορρά, τον οποίο συγκρότησαν 15 στον αριθμό σύλλογοι. Ολοκλήρωσε τις αγωνιστικές του υποχρεώσεις στην 10η θέση του τελικού βαθμολογικού πίνακα, χωρίς να παρατηρηθεί ισοβαθμία με άλλη ομάδα. Στο αποτέλεσμα αυτό οδήγησε η συλλογή του από 12 νίκες και 16 ήττες, ενώ παράλληλα εξασφάλισε και την παραμονή του στην Κατηγορία. Κορυφαίος σκόρερ για λογαριασμό της ομάδας ήταν ο αθλητής Γιώργος Αναγνωστόπουλος (436 πόντοι).

Στις 13 Σεπτεμβρίου 2017 τα Φάρσαλα συμμετείχαν για πρώτη φορά στην ιστορία τους στη διοργάνωση του Κυπέλλου Ελλάδος. Στα πλαίσια της 1ης Αγωνιστικής της Α' Φάσης διασταυρώθηκε με το Γ.Σ. Ελίμειας από τον οποίο ηττήθηκε μακρυά από την έδρα του με σκορ 82-58. Συνεπώς αποκλείστηκε από τη συνέχεια του θεσμού.

Έδρα του συλλόγου είναι το Κλειστό Γυμναστήριο Φαρσάλων. Πρόεδρος του διοικητικού συμβουλίου είναι η Ελευθερία Σιώμου και έφορος του τμήματος ο Γιώργος Μουστάκας. Από το Σεπτέμβριο του 2017 μέχρι το Μάρτιο του 2018 καθήκοντα πρώτου προπονητή διατηρούσε ο Στέφανος Πέρκος. Μέχρι το τέλος της χρονιάς τον αντικατέστησε ο Χάρης Φόρος, ο οποίος ανανέωσε το συμβόλαιό του και για την επόμενη χρονιά.

Παραπομπές

Εξωτερικοί σύνδεσμοι 

 Γ.Σ. Φαρσάλων, επίσημος ιστότοπος.

Καλαθοσφαιριση ανδρων
Ελληνικοί σύλλογοι καλαθοσφαίρισης
Σωματεία Ε.Σ.ΚΑ.Θ.
Ιδρύσεις ομάδων καλαθοσφαίρισης σε άγνωστο έτος